อรอนงค์ ปิยนาฏวชิรพัทธ์

พลตรีหญิง ท่านผู้หญิง **อรอนงค์ ปิยนาฏวชิรพัทธ์** (เกิด 8 กันยายน พ.ศ. 2535) (นามเดิม: **อรอนงค์ สิริวชิรภักดิ์**) เป็นบาทบริจาริกาในพระบาทสมเด็จพระวชิรเกล้าเจ้าอยู่หัว เป็นนายทหารราชองครักษ์พิเศษในพระองค์ ประจำกรมทหารมหาดเล็กราชวัลลภรักษาพระองค์ กองบัญชาการทหารมหาดเล็กราชวัลลภรักษาพระองค์ หน่วยบัญชาการถวายความปลอดภัยรักษาพระองค์ โดยพระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้เป็นผู้แทนพระองค์ไปในพิธีการต่าง ๆ ในหลายโอกาส และยังเป็นประธานกรรมการที่ปรึกษาโครงการส่งเสริมการกีฬาเพื่อพัฒนาชาติไทย ในพระบรมราชูปถัมภ์ ปัจจุบันพำนักอยู่ที่พระตำหนักราชฤทธิ์รุ่งโรจน์ (ปิยนาฏวชิรพัทธ์)

## ประวัติ
พลตรีหญิง ท่านผู้หญิง อรอนงค์ ปิยนาฏวชิรพัทธ์ เกิดเมื่อวันอังคารที่ 8 กันยายน พ.ศ. 2535 ณ บ้านฝั่งแดง ตำบลอุ่มเม้า อำเภอธวัชบุรี จังหวัดร้อยเอ็ด เป็นบุตรสาวของคุณหญิงหนูเพียร สรภูมิ ชื่อเมื่อแรกเกิดว่า **อรอนงค์ สุวรรณศรี** และต่อมา ได้รับพระราชทานยศทหารและตำแหน่งทางทหาร จากพระบาทสมเด็จพระวชิรเกล้าเจ้าอยู่หัว ตั้งแต่ขณะยังทรงดำรงพระราชอิสริยยศสมเด็จพระบรมโอรสาธิราชฯ สยามมกุฎราชกุมาร รวมถึงได้รับพระราชทานชื่อสกุล **อรอนงค์ สิริวชิรภักดิ์** และ **อรอนงค์ ปิยนาฏวชิรพัทธ์** ตามลำดับ

พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ แต่งตั้งให้ท่านผู้หญิงอรอนงค์เป็นนายทหารราชองครักษ์พิเศษ ประจำกรมทหารมหาดเล็กราชวัลลภรักษาพระองค์ กองบัญชาการทหารมหาดเล็กราชวัลลภรักษาพระองค์ หน่วยบัญชาการถวายความปลอดภัยรักษาพระองค์ ตั้งแต่วันที่ 27 กรกฎาคม พ.ศ. 2567 นอกจากนี้ยังได้รับการแต่งตั้งเป็นประธานกรรมการที่ปรึกษาโครงการส่งเสริมการกีฬาเพื่อพัฒนาชาติไทย ในพระบรมราชูปถัมภ์ ซึ่งเป็นโครงการของหน่วยราชการในพระองค์ ตั้งแต่วันที่ 25 พฤศจิกายน ปีเดียวกัน

## การปฏิบัติภารกิจ

### ผู้แทนพระองค์
พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ให้พลตรีหญิง ท่านผู้หญิงอรอนงค์ ปิยนาฏวชิรพัทธ์ เป็นผู้แทนพระองค์ไปในพิธีการต่าง ๆ ดังนี้
* 10 พฤศจิกายน พ.ศ. 2567 - พิธีถวายผ้าพระกฐินพระราชทาน ณ วัดท่าสะแบง อำเภอทุ่งเขาหลวง จังหวัดร้อยเอ็ด
* 19 พฤศจิกายน พ.ศ. 2567 - พิธีสมโภชและห่มผ้าองค์พระนอน ณ วัดใหญ่ชัยมงคล อำเภอพระนครศรีอยุธยา จังหวัดพระนครศรีอยุธยา
* 19 เมษายน พ.ศ. 2568 - พิธีวางศิลาฤกษ์วิหารปฐมวนาราม และ เททองหล่อยอดพระเกศ พระพุทธปิยนาฏวชิรพัทธ์ ณ วัดปฐมวนาราม (วัดบางหลวงหัวป่า) อำเภอเมืองปทุมธานี จังหวัดปทุมธานี
* 27 เมษายน พ.ศ. 2568 - พิธีเปิดการแข่งขันกรีฑาเยาวชน **“มฤคทายวัน จ้าวลมกรด”** ครั้งที่ 1 ประจำปี 2568 ณ สนามกีฬาราชนิเวศน์กรีฑาสถาน กองกำกับการ 1 กองบังคับการฝึกพิเศษ กองบัญชาการตำรวจตระเวนชายแดน อำเภอชะอำ จังหวัดเพชรบุรี
* 6 พฤษภาคม พ.ศ. 2568 - พิธีตักบาตร และบวงสรวง ณ วัดวรเชษฐาราม อำเภอพระนครศรีอยุธยา จังหวัดพระนครศรีอยุธยา และเปิดโครงการ **“มรดกโลก มรดกธรรม”** ณ วัดโลกยสุธาราม อำเภอพระนครศรีอยุธยา จังหวัดพระนครศรีอยุธยา ตามโครงการบูรณปฏิสังขรณ์ ปูชนียวัตถุ และปรับปรุงภูมิทัศน์ในจังหวัดพระนครศรีอยุธยา เฉลิมพระเกียรติและถวายพระราชกุศลแด่ พระบาทสมเด็จพระวชิรเกล้าเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 และพระราชพิธีสมมงคลพระชนมายุเท่าพระบาทสมเด็จพระพุทธยอดฟ้าจุฬาโลกมหาราช พ.ศ. 2568 และการอนุรักษ์พื้นที่แหล่งมรดกโลกนครประวัติศาสตร์พระนครศรีอยุธยา
* 27 พฤษภาคม พ.ศ. 2568 - พิธีวางศิลาฤกษ์อาคารหอประชุมคณะสงฆ์จังหวัดชัยนาท และเททองหล่อพระพุทธคันธารราฐ ปิยนาฏวชิรพัทธ์ (พระพุทธรูปต้นแบบพระประธานประจำพุทธมณฑลจังหวัดชัยนาท) กับปลูกต้นชัยพฤกษ์ เนื่องในโอกาสพระราชพิธีมหามงคลเฉลิมพระชนมพรรษา 6 รอบ 28 กรกฎาคม 2567 ณ วัดทรงเสวย อำเภอวัดสิงห์ จังหวัดชัยนาท
* 20 กันยายน พ.ศ. 2568 - พิธีบำเพ็ญกุศลตักบาตร และถวายสังฆทานพระราชทาน อุทิศถวายเป็นพระราชกุศลแด่พระบาทสมเด็จพระจุลจอมเกล้าเจ้าอยู่หัว เนื่องในวันคล้ายวันพระบรมราชสมภพ และอุทิศถวายเป็นพระกุศลแด่พระเจ้าบรมวงศ์เธอ พระองค์เจ้าอุรุพงษ์รัชสมโภช เนื่องในวันคล้ายวันสิ้นพระชนม์ ณ วัดเบญจมบพิตรดุสิตวนารามราชวรวิหาร เขตดุสิต กรุงเทพมหานคร
* 28 ตุลาคม พ.ศ. 2568 - พิธีถวายผ้าพระกฐินพระราชทาน ณ วัดบ้านฝั่งแดง อำเภอธวัชบุรี และ วัดท่าสะแบง อำเภอทุ่งเขาหลวง จังหวัดร้อยเอ็ด
* 4 พฤศจิกายน พ.ศ. 2568 - พิธีห่มผ้าองค์สมเด็จพระศากยมุณีศรีสุเมธบพิตร ณ วัดบางพลีใหญ่กลาง อำเภอบางพลี จังหวัดสมุทรปราการ
* 10 มกราคม พ.ศ. 2569 - พิธีมอบทุนการศึกษา โล่เกียรติคุณ และกระเป๋าเครื่องเขียนพระราชทานแก่นักเรียนที่มีความประพฤติดี และนักเรียนผู้พิการทางสายตา เนื่องในโอกาสวันเด็กแห่งชาติ ปี 2569 ณ ตึกนวมหาราช สภาสังคมสงเคราะห์แห่งประเทศไทย ในพระบรมราชูปถัมภ์ เขตราชเทวี กรุงเทพมหานคร
* 12 มกราคม พ.ศ. 2569 - พิธียกฉัตรขึ้นประดิษฐานเหนือพระพุทธมงคลชินสีห์วชิรมุนี พระประธานประจำพระอุโบสถ วัดสระเกศราชวรมหาวิหาร เขตป้อมปราบศัตรูพ่าย กรุงเทพมหานคร

### ในฐานะส่วนตัว
เมื่อวันที่ 8 กันยายน พ.ศ. 2568 พระบาทสมเด็จพระวชิรเกล้าเจ้าอยู่หัว เสด็จพระราชดำเนินพร้อมด้วยพลตรีหญิง ท่านผู้หญิงอรอนงค์ ปิยนาฏวชิรพัทธ์ ไปทรงบำเพ็ญพระราชกุศลถวายปิ่นโตภัตตาหาร และสังฆทาน เนื่องในวันคล้ายวันเกิดของท่านผู้หญิงอรอนงค์ วัดราชบพิธสถิตมหาสีมาราม เขตพระนคร กรุงเทพมหานคร ในการนี้ ได้ทรงปล่อยโคกระบือ 1 คู่ ปล่อยนกและปลา เป็นการส่วนพระองค์

เมื่อวันที่ 13 กุมภาพันธ์ พ.ศ. 2569 พลตรีหญิง ท่านผู้หญิงอรอนงค์ ปิยนาฏวชิรพัทธ์ มอบหมายให้ผู้แทนเชิญพวงมาลาของพระตำหนักราชฤทธิ์รุ่งโรจน์ (ปิยนาฏวชิรพัทธ์) ไปวางที่หน้าหีบศพ นางศศิพัชร สินสโมสร ผู้อำนวยการโรงเรียนพะตงประธานคีรีวัฒน์ อำเภอหาดใหญ่ จังหวัดสงขลา ซึ่งเสียชีวิตจากคนร้ายคลุ้มคลั่งถืออาวุธปืนบุกยิงภายในสถานศึกษา

## เกียรติยศ

### ชื่อและฐานันดรศักดิ์
* อรอนงค์ สุวรรณศรี (8 กันยายน พ.ศ. 2535 - ก่อน 24 มิถุนายน พ.ศ. 2559)
* อรอนงค์ สิริวชิรภักดิ์ (หลัง 24 มิถุนายน พ.ศ. 2559 – 30 มิถุนายน พ.ศ. 2566)
* คุณหญิงอรอนงค์ สิริวชิรภักดิ์ (30 มิถุนายน พ.ศ. 2566 – 27 กรกฎาคม พ.ศ. 2567)
* คุณหญิงอรอนงค์ ปิยนาฏวชิรพัทธ์ (27 กรกฎาคม พ.ศ. 2567 – 23 ตุลาคม พ.ศ. 2567)
* ท่านผู้หญิงอรอนงค์ ปิยนาฏวชิรพัทธ์ (23 ตุลาคม พ.ศ. 2567 - ปัจจุบัน)

### เครื่องราชอิสริยาภรณ์
พลตรีหญิง ท่านผู้หญิงอรอนงค์ ปิยนาฏวชิรพัทธ์ ได้รับพระราชทานเครื่องราชอิสริยาภรณ์ชนิดต่าง ๆ จากพระบาทสมเด็จพระวชิรเกล้าเจ้าอยู่หัว ดังนี้

### ยศทางทหาร
พลตรีหญิง ท่านผู้หญิงอรอนงค์ ปิยนาฏวชิรพัทธ์ ได้รับพระราชทานยศทหารและตำแหน่งทางทหาร ดังนี้
* 24 มิถุนายน พ.ศ. 2559 : *ร้อยโทหญิง*
* 26 มกราคม พ.ศ. 2563 : *พันตรีหญิง*
* 30 มีนาคม พ.ศ. 2565 : *พันโทหญิง*
* 22 มิถุนายน พ.ศ. 2566 : *พันเอกหญิง*
* 27 กรกฎาคม พ.ศ. 2567 : *พลตรีหญิง*

## สถานที่อันเนื่องจากนาม
สถานที่อันเนื่องจากนาม พลตรีหญิง ท่านผู้หญิงอรอนงค์ ปิยนาฏวชิรพัทธ์ มีดังนี้
* พระพุทธปิยนาฏวชิรพัทธ์ ณ วิหารวัดท่าสะแบง อำเภอทุ่งเขาหลวง จังหวัดร้อยเอ็ด
* พระพุทธปิยนาฏวชิรพัทธ์ ณ วิหารปฐมวนาราม วัดปฐมวนาราม (วัดบางหลวงหัวป่า) อำเภอเมืองปทุมธานี จังหวัดปทุมธานี ซึ่งวัดปฐมวนาราม (วัดบางหลวงหัวป่า) เป็นวัดสาขาของวัดระฆังโฆสิตารามวรมหาวิหาร 
* พระพุทธคันธารราฐ ปิยนาฏวชิรพัทธ์ (พระพุทธรูปต้นแบบพระประธานประจำพุทธมณฑลจังหวัดชัยนาท) ณ อาคารหอประชุมคณะสงฆ์จังหวัดชัยนาท วัดทรงเสวย อำเภอวัดสิงห์ จังหวัดชัยนาท
## อ้างอิง

หมวดหมู่:พลตรีหญิง
หมวดหมู่:ท่านผู้หญิง
หมวดหมู่:บุคคลจากจังหวัดร้อยเอ็ด
หมวดหมู่:ผู้ได้รับเหรียญรัตนาภรณ์ ว.ป.ร.1 (ร.10)
หมวดหมู่:ผู้ได้รับเหรียญราชรุจิ ร.จ.ท.10
หมวดหมู่:ผู้ได้รับเครื่องราชอิสริยาภรณ์ ม.ว.ม.